Adjunk-minister 'het onraad vermoed' oor OBK-hoof | Netwerk24
Deur Elvira Wood 25 Februarie 2019 11:34
Hy het vanaf die eerste dag vrae gevra oor die transaksies waarby dr. Daniel Matjila en Pretty Louw betrokke was.
Dr. Daniel Matjila, voormalige uitvoerende hoof van die OBK. Foto: Elizabeth Sejake
"My kommer hieroor het duidelik nie aanklank by die res van die direksie gevind nie," het Mondli Gungubele, adjunkminister van finansies en voorsitter van die Openbare Beleggingskorporasie (OBK), Maandag voor die kommissie van ondersoek na gebeure by die OBK getuig.
Gungubele se getuienis stem ooreen met 'n beëdigde verklaring wat hy in Mei by die hooggeregshof van Pretoria ingedien het.
Lees sy volledige verklaring vir die Mpati-kommissie hieronder.
Dit was nadat die United Democratic Movement (UDM) 'n aansoek by die hof ingedien het met 'n versoek dat Matjila, uitvoerende hoof van die OBK, geskors word. Die aansoek is teengestaan deur Nhlanhla Nene, toe minister van finansies, asook deur Matjila self.
Matjila het sedertdien bedank.
Lees ook: OBK-voorsitter: 'Ja, als is toe nie pluis nie'
Volgens Gungubele lyk dit of die direksie net Matjila se woord aanvaar het.
Mondli Gungubele, adjunkminister van finansies, Maandag in Pretoria. Foto: Elvira Wood
Met verwysing daarna dat die OBK ingestem het om 'n lening van Louw van R300 000 af te betaal en 'n lening van R21 miljoen toe te staan aan 'n maatskappy met wie Louw bande gehad het, het Gungubele in sy verklaring gesê: "Ek het openlik vir my mededirekteure gesê hierdie besluite kan as onbehoorlik beskou word en dat dit een van die redes was hoekom daar beskuldigings was van 'n toesmeerdery."
Oorspronklik het Gungubele gesê hy is tevrede met hoe die situasie behartig is.
Matjila is deur ene James Nogu ('n vals naam) in 'n e-pos daarvan beskuldig dat hy 'n romantiese verhouding met Louw gehad het en dat daar ongerymdhede was met dié lenings.
Matjila is van alle beweringe vrygespreek nadat die OBK 'n forensiese ondersoek laat doen het. Frans Lekubo, direkteur by Naledi Forensic Services, het in Januarie getuig dié forensiese ondersoek het nét inligting gebruik wat deur die OBK beskikbaar gestel is.
Gungubele het Maandag getuig benewens dié twee transaksies hy ook vrae gevra oor 'n bykomende betaling van R438 000 aan Louw sonder dat enige faktuur daarvoor bestaan.
Gungubele het verder getuig hy is bekommerd oor die bevindinge van die Bundlender-verslag oor die kwessie.
Adv. Geoff Budlender het in 2018 in 'n verslag óók bevind daar was geen ongerymdhede wat betref Matjila se optrede met dié transaksies nie.
Gungubele het saam met die hele direksie van die OBK op 1 Februarie bedank. Hy dien egter steeds in die posisie van voorsitter totdat Tito Mboweni, minister van finansies, 'n nuwe direksie aanstel.
Mondli Gungubele Se Getuien... by on Scribd
Meer oor: Daniel Matjila | Mondli Gungubele | Obk-Ondersoek | Gepf | Korrupsie | Adjunk-Minister Van Finansies | Staatsamptenare